Nog aanklagte ná PE-ma se moord | Maroela Media
Vicki Terblanche (42) se liggaam is in vlak graf in 'n oop veld in Greenbushes in Gqeberha gevind. (Foto: Facebook / Lala Fourie)
Reinhardt Leach (33) en Dylan Cullis (24) word nou van vyf aanklagte, waaronder moord en sameswering om moord te pleeg, aangekla ná die moord op die 42-jarige Vicki Terblanche.
Leach en Cullis het Maandag en Woensdag weer vlugtig in die landdroshof in Gqeberha (Port Elizabeth) verskyn voordat die saak na volgende Donderdag uitgestel is.
Die twee mans se borgtogaansoek sal na verwagting dán aangehoor word, sê Anelisa Ngcakani, woordvoerder van die Nasionale Vervolgingsgesag (NVG).
Luidens die klagstaat staan Leach en Cullis nou tereg op aanklagte van moord, sameswering om moord te pleeg, roof met verswarende omstandighede, die onwettige besit van 'n vuurwapen en regsverydeling.
Die twee mans word van die moord op Terblanche verdink nadat haar liggaam verlede maand in 'n vlak graf in 'n oop veld in Greenbushes in Gqeberha gevind is. Leach was ten tyde van die moord in 'n verhouding met Terblanche en het saam met haar gewoon. Sy het ook 'n 12-jarige seun uit 'n vorige huwelik.
Leach het kort ná die moord self sy vriendin as vermis by die polisiestasie aangemeld.
News24 berig Terblanche is vermoedelik bedwelm, gewurg en/of versmoor.
Ek weet nie wat om te se nie dat n mens so mooi mens dood maak .Dit is vir my as mens net nie reg nie .Nee Nee man Here help ons ASB in Die land en op die aarde Dat die soorte ding nie gebeer nie amen